J. Jasovský, poslanec: (2002-11-06):
Ja som chcel niekoľko slov povedať k otázkam spotrebnej dane z minerálnych olejov. Nechcem hovoriť veľmi veľa, pretože mnohí predrečníci o veciach, ktoré sú logické, už hovorili. Ale hovorme o spotrebnej dani, povedzme niekoľko slov k otázkam, čo budú riešiť dopravcovia a prepravcovia so zvýšenou spotrebnou daňou. Ich problém to zrejme nebude, ale treba povedať, že táto daň sa zrejme premietne do všetkých cien výrobkov, do všetkých cien prepráv, ktoré na Slovensku budú existovať a, samozrejme, že bude dochádzať k ďalšiemu zdražovaniu. Povedzme si niekoľko slov k tomu, čo dnes znáša občan v súvislosti s nástupom tejto vlády. Ak hovoríme len o zdražovaní cestovného v železničnej doprave a hromadnej autobusovej doprave, zvýšenie dnes o 15 percent, treba, aby sme si celá táto snemovňa uvedomili, že zdraženie a úprava zliav, ktorá je napríklad pri študentských cestovných lístkoch, môže v najbližšom čase znamenať, že cena cestovného lístka narastie prakticky na dvojnásobok. A je teda otázkou, ako sa my ako snemovňa k tejto otázke postavíme. Ako budeme počúvať reakcie občanov na výjazdoch, ktoré nás ešte len budú čakať. Ja osobne sa domnievam, že tých proklamovaných štyristo korún, o ktorých hovoril pán podpredseda vlády, na jednu rodinu nie je skutočnosťou. Vyplýva to aj z ďalších vecí, o ktorých by bolo možné dnes hovoriť. Ak teda hovoríme o 15-percentnom zdražení cestovných lístkov, je to len zdraženie, ktoré vyplýva vraj z inflácie, ktorá bola v roku 2002. Ja sa pýtam, kto potom zaplatí túto zvýšenú spotrebnú daň, ak je to nad rámec inflácie a nad rámec 15-percentného zdraženia. Nenahovárajme si, že zvýšenie spotrebnej dane znamená priblíženie sa ku krajinám Európskej únie. Ak porovnám spotrebnú daň z minerálnych olejov s krajinami Európskej únie, ubezpečujem vás, že sme minimálne na priemere Európskej únie. To znamená, že určite sa nepotrebujeme v tejto oblasti ponáhľať do Európy, do Európskej únie. Ale na druhú stranu si postavme otázku, ak chceme hovoriť o priemere, postavme si otázku aj príjmov tohto obyvateľstva a porovnajme potom príjmy nášho obyvateľstva s príjmami v krajinách Európskej únie. Vláda myslím si, že v tomto prípade, a my znovu máme len napomáhať zachraňovať nefunkčnú ekonomiku tohto štátu, a myslím si, že legislatíva určite v tomto prípade neumožňuje snemovni, aby používala princíp skráteného legislatívneho konania. Vláda sa dnes bojí povedať, že vlastne zachraňuje len to, čo zdedila sama po sebe. Je paradoxom, že vláda dnes hovorí o tom, že pre rozpočet potrebuje podmienky, ktoré jej má vytvoriť táto snemovňa. To znamená, urobme skrátené legislatívne konania, pripravme zákony, ktoré budú viesť k ďalšiemu zbedačovaniu ľudí na Slovensku a vláda potom postaví rozpočet. Ja si myslím, že postupnosť je úplne iná. Najprv programové vyhlásenie vlády, diskusia na túto tému, potom rozpočet, kde by sme mali hovoriť o tom, ako vyzerá príjmová a výdavková stránka rozpočtu, a až potom by sme mohli a mali hovoriť o otázkach zákonov, ktoré by mohli rozpočet podporiť. Dnes to robíme úplne ináč. Mohli by sme hovoriť na ďalšie témy. Všimnite si prosím, ak  hovoríme o minerálnych olejoch, všimnime si napríklad otázku zákonov poistenia pre budúci rok. Na túto tému sme ešte neotvorili debatu. Všimneme si ďalšie veci, ktoré s dopravou súvisia, a všimnite si, ako to bude vyzerať v otázkach dopravy aj v budúcom roku, a to nehovorím o 70 miliardách dlhov železníc, za ktoré nesie vláda garanciu a podobne. Takže myslím si, čo sa zmenilo. Ak sme sa my posledné štyri roky ako opozícia mnohé veci v tomto parlamente snažili vysvetľovať, mne osobne chýbalo a prekážalo mi to, že zástupcovia alebo poslanci vládnej koalície nezvykli vystúpiť na podporu návrhov súčasnej vlády. A tak je tomu aj dnes. Je na škodu, že  tri hlasy v parlamente chýbajú alebo prevládajú, pretože  diskusia by bola zrejme úplne inakšia. Ak máte páni poslanci vládnej koalície iný názor, ako máme my, prosím, vyjadrite ho tu a povedzte, aké máte odborné a ekonomické dôvody na to, aby mohlo dôjsť k skrátenému legislatívnemu konaniu, aby mohlo dôjsť k návrhu a schváleniu tých zákonov, o ktorých dnes máme rokovať. V dnešných novinách nás vyzývajú novinári, že máme prijímať kvalitné zákony, pretože máme neskutočné výhody. Máme asistentov, máme počítače a máme lacnú bufetovú kávu. Ja vás poprosím, my môžeme prijímať len také zákony, aké máme navrhnuté. Ak ich budeme prijímať, tak ako fungovala mašinéria v predchádzajúcom období, škoda sedieť v tomto parlamente. Ďakujem pekne. (Potlesk.)